Psicologia experimental

Psicologia experimental ta utilisa metodonan empirico pa studia e comportacion y procesonan mental di participante, sea humano of bestia. E topiconan studia ta inclui, por ehempel sensacion y percepcion, cognicion, memoria, motivacion, personalidad, of emocion.

Psicologonan cu ta practica psicologia experimental ta crea un hipotesis cu despues nan ta purba di proba of desmenti door di conduci experimentonan. Un ehempel di un hipotesis den cuadro di psicologia y linguistica lo por ta: Muchanan cu ta lanta den hogarnan bilingual ta desaroya miho abilidadnan cognitivo. Pa test e hipotesis aki, investigadonan por a identifica dos grupo di mucha: un cu a lanta den hogarnan bilingual y e otro den hogarnan monolingual. Tur dos grupo lo pasa door di evaluacionnan di abilidad cognitivo usando un test standard y valido pa abilidadnan cognitivo na varios fase di desaroyo. E evaluacionnan aki lo wordo ripiti durante un periodo extenso pa garantisa consistencia. Si muchanan di hogarnan bilingual consistentemente ta score mas halto cu esnan di hogarnan monolingual, e hipotesis lo wordo sosteni. Un reto clave pa investigadonan lo ta pa controla otro variabelnan cu por afecta desaroyo cognitivo, manera status socio-economico, nivelnan di educacion di mayornan, y estilonan di criansa.

 Historia  
Psicologia ta un disciplina relativamente hoben, el a surgi na fin di siglo 19. Inicialmente e tema tabata parti di e ramanan di filosofia y biologia, el a bira oficialmente un disciplina propio ora cu psicologo Wilhelm Wundt a funda e prome laboratorio dedica na e estudio di psicologia experimental.

Algun eventonan clave cu a yuda forma e tereno di psicologia experimental ta inclui:
 1874—Wilhelm Wundt a publica e prome buki textual di psicologia experimental,  ('Principionan di Psicologia Fisiologico').
 1875—William James a funda un laboratorio di psicologia na Merca. E laboratorio a wordo crea cu e proposito di haci demostracionnan den klas en bes di haci investigacion experimental.
 1879—William Wundt a funda e prome laboratorio di psicologia experimental na Leipzig, Alemania.
 1883—G. Stanley Hall a funda e prome laboratorio di psicologia experimental na Merca na Johns Hopkins University.
 1885—Herman Ebbinghaus a publica “Über das Gedächtnis” ('Tocante di Memoria'), cu despues a wordo traduci na ingles como Memory: A Contribution to Experimental Psychology ('Memoria: Un Contribucion na Psicologia Experimental'). Den e obra, Ebbinghaus a describi experimentonan di siñamento y memoria cu el a conduci ariba su mes.
 1887—George Trumbull Ladd a publica su buki textual “Elements of Physiological Psychology” ('Elementonan di Fisiologia Psicologico') e prome buki Mericano pa inclui un cantidad significante tocante psicologia experimental.
 1887—James McKeen Cattell a establece e di tres laboratorio di psicologia experimental na mundo na Universidad di Pennsylvania.
 1890—William James a publica su buki textual clasico, The Principles of Psychology ('E Principionan di Psicologia').
 1891—Mary Whiton Calkins, e prome hende muhe pa establece un laboratorio di psicologia experimental na Wellesley College.
 1893—G. Stanley Hall a funda e American Psychological Association (APA; 'Asociacion Psicologico Mericano'), e organisacion profesional y cientifico di mas grandi di psicologonan na Merca.
 1920—John B. Watson y Rosalie Rayner a conduci un experimento yama, Little Albert Experiment ('Experimento di Albert'), den cua nan a demostra cu reaccionnan emocional clasicamente por wordo condiciona den hende.
 1929—Edwin Boring a publika su buki, A History of Experimental Psychology ('Historia di Psicologia Experimental'). Boring, un psicologo experimental, cu tabata dedica na e uzo di metodonan experimental den investigacion di psicologia.
 1955—Lee Cronbach a publica Construct Validity in Psychological Tests ('Validez di Construi den Testnan Psicologico'), cu a popularisa e uzo di validez di construi den estudionan psicologico.
 1958—Harry Harlow a publica The Nature of Love ('E Naturalesa di Amor'), cu a describi su experimentonan cu macaco tocante vinculo y amor.
 1961—Albert Bandura a realisa Bobo Doll Experiment ('experimento di popchi Bobo'), demostrando e efectonan di observacion di comportacion agresivo.

 Metodologia 
Psicologia experimental ta caracterisa pa por lo menos tres suposicion: empirismo, falsificabel y determinismo. E suposicionnan aki ta central pa psicologia experimental pero tambe pa otro terenonan di ciencia. Ademas, metodonan estadistico y matematico (conoci como estadistica psicologico) ta un parti fundamental den psicologia experimental, cual ta facilita pa organisa, describi, y deduci data. 

Experimentonan famoso cu a studia comportacion humano a impacta e comprondemento fundamental di psicologia. Sinembargo, algun experimentonan no por wordo ripiti awendia mas debi na violacionnan di barera etico, pues consideracion y guia etico den psicologia experimental ta fundamental. Un seleccion di experimentonan psicologico cu ta ser considera como no etico, ta inclui The Little Albert Experiment (1920), Standford Prison Experiment (1971), The Asch Conformity Experiment (1951), The Bobo Doll Experiment (1961, 1963), y The Learned Helplesness Experiment (1965). Algun di e experimentonan aki tabata importante ariba e tereno di concientisacion di depresion y su sintomanan, con hende ta siña comportacion a base di e proceso di asociacion y con individuonan ta conforma cu un grupo.

Category:Psicologia